Ha a KDNP javaslata győz, Gyurcsányék népszavazásra hív
Amennyiben a parlament elfogadja a boltok vasárnapi nyitva tartását korlátozó indítványt, akkor a Demokratikus Koalíció (DK) azt javasolja a civil szervezeteknek, hogy egy népszavazással kényszerítsék ki a törvény megváltoztatását - mondta pénteki, budapesti sajtótájékoztatóján Varju László.
Az ellenzéki párt elnökségi tagja közölte, hogy a referendum jogi alapjait a DK megteremti, de az aláírásgyűjtés során számítanak a civil szervezetekre is. Varju László, aki a törvényjavaslatot az emberek életébe való erőszakos beavatkozásnak nevezte, kijelentette, hogy egy őrült indítványra a józan ellenállás az egyetlen lehetséges válasz. 

Elképzelésük részleteit ismertetve azt mondta, a kezdeményezéshez csatlakozó civil és polgári mozgalmaknak azt javasolják, hogy mindenki a saját szervezete nevében gyűjtsön aláírásokat. 

A Kereszténydemokrata Néppárt (KDNP) csütörtökön nyújtotta be a boltok vasárnapi nyitva tartását korlátozó törvényjavaslatát az Országgyűlésnek. Harrach Péter, a KDNP frakcióvezetője aznap azt nyilatkozta: Orbán Viktor kormányfő támogatja a szabad vasárnapról szóló kezdeményezést, és ez számára "elegendő".  

Ezt megelőzően a kormánypárti politikus sajtótájékoztatón jelentette be, hogy a kormány megtárgyalta és támogatja a KDNP javaslatát, amely a boltok vasárnapi nyitva tartását korlátozza. A Nemzetgazdasági Minisztérium erre úgy reagált: a kormány tárgyalt a javaslatról, de döntést még nem hozott, ez azt követően születhet meg, miután meghallgatták a szakszervezeteket és a boltokat működtető vállalatokat. 

Havasi Bertalan, a Miniszterelnöki Sajtóirodát vezető helyettes államtitkár pénteken az MTI érdeklődésére azt mondta, a vasárnapi nyitva tartás témájában zajlanak a konzultációk, az érintettek véleményének meghallgatása után kerülhet sor a döntések meghozatalára, illetőleg a jogszabályok megalkotására.
KDNP vasárnapi nyitva tartás vasárnapi zárva tartás Demokratikus Koalíció (DK)